Ma, e miz Eost ne vez ket kalz a zoereioù en abadennoù keleier en tele, ha ne selaouan ket plaen dochte naket; met tro am eus bet da glevet traoù seurt-se: Neo ket daet en-dro ar greskañs, met gwelet e vez traoùigoù é vonet  àr an tu mat, santet e vez e kresk en-dro lodennoù zo er marchadoù... . Ha traoù arall èl-se. Lod a lâr Fiskal, gwell e ya an traoùlod arall a soñj gete ne zay ket ar greskañs e-raok pell, lod a zifenna ar pezh a ra ar gouarnamant evit degas ar greskañs en-dro, lod arall a lâr Ar pezh a raont ne servij da netra, evit degas ar greskañs en-dro emañ rekis gober an dra-mañ, an dra-se.... Met kazi an holl dud a zalch da soñjal er memes mod atav: Muioch a greskañs, mat eo. Nebeutoch a greskañs, fall  eo. Pa lâran e talchont da soñjal, int a zalch ivez da gelenn ar soñj-se, der strewiñ ! Na simpl eo ar bed ! Evit ma yahe gwell an traoù emañ trawalch ma vehe produet muioch, muioch atav ! Arru omp e  2009 , a-choude (lakaomp) 40 vlez e anavomp perzhioù fall sevenadur an dreist-produiñ, a-choude an amzer-se e ouiomp neo ket bras a-walch ar blanedenn evit ma vehe dalchet da greskiñ dalchmat evel ma raomp, met ne vern. Pa arru an enkadenn (ar  gaouad ekonomikel) e arruomp en-dro get an hentoù simplañ: ret eo broudiñ an dud da breniñ choazh hag atav, evit lakaat an dud da sevel raktresoù, da zerchel da ziorroiñ o embregerezhioù e vez roet argant dezhe a-yoch. Hag ar re o deus ar boneür da chellet kreskiñ o stalig a ra se diàr-goust ar re arall, diàr-goust ar broioù arall. Da skouer eo get danvez diaoz kemeret lies er broioù paour (evit nebeut a brofit evit ar broioù-se) e savomp in fine hor produioù high-tech hag e raomp argant. Ne raomp ket foutr, ar pezh a gont a zo kreskiñ, simpl-bras eo ! Ha pa grog broioù arall estroch evidomp-ni dober ar memes diskoufiaj eveldomp-ni, petra lâret dezhe ? Heuliet a raont hor skouer. 